Just Walk Out ดิสรัปต์ ‘แคชเชียร์’
เกือบ 3 ทศวรรษที่ Amazon.com วิวัฒนาตัวเองจากเว็บไซต์ขายหนังสือออนไลน์ จนกลายเป็นบริษัทอีคอมเมิร์ซที่ใหญ่ที่สุดในโลก ก่อตั้งโดย Jeff Bezos อดีตนักการเงินจากวอลล์สตรีท เมื่อปี 2537 สำนักงานใหญ่ตั้งอยู่ที่เมืองซีแอตเทิล รัฐวอชิงตัน สหรัฐอเมริกา มีมูลค่าการตลาดกว่า 100,000 ล้านดอลลาร์สหรัฐ
23 ม.ค. 2565

เกือบ 3 ทศวรรษที่ Amazon.com วิวัฒนาตัวเองจากเว็บไซต์ขายหนังสือออนไลน์ จนกลายเป็นบริษัทอีคอมเมิร์ซที่ใหญ่ที่สุดในโลก ก่อตั้งโดย Jeff Bezos อดีตนักการเงินจากวอลล์สตรีท เมื่อปี 2537 สำนักงานใหญ่ตั้งอยู่ที่เมืองซีแอตเทิล รัฐวอชิงตัน สหรัฐอเมริกา มีมูลค่าการตลาดกว่า 100,000 ล้านดอลลาร์สหรัฐ
โดย Amazon มีการผสมผสานระหว่างนวัตกรรมและเทคโนโลยีดิจิทัล จนเกิดรูปแบบการให้บริการที่หลากหลาย เริ่มตั้งแต่หน้าเว็บที่ใช้งานง่าย, บริการสมาชิกพรีเมียม Amazon Prime, ผู้ช่วยอัจฉริยะ Amazon Alexa, บริการคลาวด์ที่ใหญ่สุดในโลกอย่าง AWS, ร้านค้าปลีกไฮเทค Amazon Go พร้อมกันนี้มีระบบแนะนำสินค้าที่ผู้บริโภคน่าจะสนใจ, การปรับปรุงประสิทธิภาพของโกดังสินค้าให้ต้นทุนต่ำและส่งของเร็วกว่าคู่แข่ง
ปลายปีที่ผ่านมา วิวัฒนาการ Amazon ที่สั่นสะเทือนวงการร้านค้าปลีกโลก นั่นคือเทคโนโลยีที่เรียกว่า Just Walk Out หรือ ร้านค้าไร้แคชเชียร์ โดย Amazon ประกาศเริ่มนำเทคโนโลยีการชำระเงินอัตโนมัติมาใช้กับซูเปอร์มาร์เก็ต Whole Foods ทั้งหมด 2 แห่ง ซึ่งเทคโนโลยี Just Walk Out ที่ว่าเป็นเทคโนโลยีชำระค่าสินค้า โดยลูกค้าเพียงเดินเข้ามาหยิบสินค้า ที่ต้องการภายในร้านและสามารถเดินออกไปได้ทันที ไม่ต้องหยุดหรือต่อคิวเพื่อชำระสินค้าในแบบเดิม
ภายในร้านจะมีการติดตั้งกล้องและเซนเซอร์หลายจุดเพื่อตรวจจับสินค้าทุกชิ้นที่ลูกค้าหยิบ และดำเนินการชำระเงินค่าสินค้าโดยอัตโนมัติทันทีเมื่อลูกค้าเดินออกจากร้าน โดยผู้ซื้อต้องสแกนแอปและผูกกับบัตรเครดิตหรือบัตรเดบิต เพื่อเชื่อมโยงกับบัญชี Amazon ของตัวเอง หรือวางฝ่ามือบนระบบการชำระเงินแบบสแกนฝ่ามือของบริษัท ที่เรียกว่า Amazon One เท่านั้นเอง
ที่ผ่านมา Amazon มีการลงนามสัญญาซื้อขายเทคโนโลยีดังกล่าวกับหลายบริษัท เพื่อนำเทคโนโลยีไร้แคชเชียร์ไปติดตั้งภายในร้านตัวเอง แต่ยังไม่มีการเปิดเผยรายชื่อบริษัท ที่ทำข้อตกลงกับอเมซอนอย่างเป็นทางการ รวมทั้งไม่มีการเปิดเผยราคาของเทคโนโลยีดังกล่าวด้วย
ช่วงปี 2562 ที่ผ่านมา สื่อต่างประเทศหลายแห่ง มีการรายงานว่า Amazon กำลังเจรจากับผู้ค้าปลีกหลายรายอย่างเครือร้านสะดวกซื้อในสนามบิน CIBO Express ของ OTG และเครือโรงภาพยนตร์ Regal Cinemas ของ Cineworld เพื่อเปิดร้านค้าที่ใช้เทคโนโลยี Just Walk Out ในบางสาขา เริ่มต้นด้วย CIBO Express Gourmet Market สาขา Newark Liberty International Airport Terminal C ในรัฐนิวเจอร์ซี และตามด้วยสาขาอื่น ๆ ต่อไป
โดยปัจจุบัน OTG ดำเนินกิจการร้านค้า ภายใต้แบรนด์ CIBO Express กว่า 100 แห่งในสนามบินขนาดใหญ่กว่า 10 แห่งทั่วอเมริกาเหนือ มีทั้ง JFK ในนิวยอร์ก, George Bush Intercontinental ใน Houston และ Pearson International ใน Toronto
ถือว่าเทคโนโลยี Just Walk Out ของ Amazon กำลังกลายเป็นเมกะเทรนด์โลก ที่น่าตื่นเต้นใจอย่างยิ่ง เพราะนั่นหมายถึงการเปลี่ยนผ่านสู่โลกใหม่ “ร้านค้าปลีก” อย่างสิ้นเชิง เพราะไม่เพียงแค่การเป็น “ร้านค้าปลีกอัจฉริยะ” แต่มันคือการกุม ขุมทรัพย์ Big Data ได้อย่างมหาศาลเลยทีเดียว…!!